Návrh na  zmenu uznesenia vlády SR č. 964/2002 k Národnému programu zvyšovania produktivity a konkurencieschopnosti slovenskej ekonomiky a určenie gestorstva za realizáciu Národného programu zvyšovania produktivity a konkurencieschopnosti slovenskej ekonomiky

V súčasnosti ekonomika SR prežíva ťažkosti, ktorých prejavom je aj veľmi nízka produktivita. V tomto kontexte v rámci procesu reštrukturalizácie podnikov a reformy verejnej a štátnej správy slovenské podniky a inštitúcie potrebujú jasné a ucelené programy zvyšovania produktivity a konkurencieschopnosti, ktoré budú obsahovať  zámery, osvedčené metódy a nástroje na dosiahnutie cieľov vo zvyšovaní produktivity v podnikovej sfére.. 

Návrh Národné programu zvyšovania produktivity a konkurencieschopnosti slovenskej ekonomiky bol vypracovaný v súlade s  uznesením vlády SR č. 362  z   10. apríla 2002 k návrhu Národného akčného plánu zamestnanosti na roky 2002 a 2003 a zabezpečovalo sa ním plnenie opatrenia č. 24 v rámci  III. piliera tohto dokumentu a  plnenie Národného programu pre prijatie acquis communautaire, v ktorého časti Zamestnanosť, Európsky sociálny fond je medzi strednodobými prioritami uvedená i úloha: Vytvoriť a rozvíjať Národný program zvyšovania produktivity (2000 – 2002).

Uznesením č. 964 zo dňa 4. 9. 2002 vláda SR schválila Národný program zvyšovania produktivity a konkurencieschopnosti slovenskej ekonomiky.

Z hľadiska obsahovej štruktúry sa materiál v úvodných štyroch častiach venuje komplexnému chápaniu produktivity, zhodnoteniu stavu a východísk  Slovenskej republiky v tejto oblasti, ako aj úlohe vlády SR pri zvyšovaní produktivity a konkurencieschopnosti slovenskej ekonomiky.

Piata časť materiálu obsahuje opatrenia na realizáciu Národného programu zvyšovania produktivity a konkurencieschopnosti slovenskej ekonomiky na roky 2002 – 2006 v členení do šiestich pilierov uvedených v materiáli. Keďže Národný program zvyšovania produktivity a konkurencieschopnosti slovenskej ekonomiky je otvorený dokument, predpokladá sa každoročná aktualizácia v ňom uvedených projektov.

Podľa bodu B. 3 uznesenia vlády SR č. 964 zo dňa 4. 9. 2002 k Národnému programu zvyšovania produktivity a konkurencieschopnosti slovenskej ekonomiky má realizáciu Národného programu zvyšovania produktivity a konkurencieschopnosti slovenskej ekonomiky  koordinovať Koordinačná rada pre Národný program zvyšovania produktivity a konkurencieschopnosti slovenskej ekonomiky ako poradný orgán ministra práce, sociálnych vecí a rodiny SR. Koordinačná rada bola vymenovaná ministrom práce, sociálnych vecí a rodiny 4. 10. 2002. Prvé zasadnutie Koordinačnej rady pre Národný program zvyšovania produktivity a konkurencieschopnosti slovenskej ekonomiky sa uskutočnilo 15. 10. 2002. Na tomto zasadnutí bol schválený štatút a rokovací poriadok Koordinačnej rady.

Národný program zvyšovania produktivity a konkurencieschopnosti slovenskej ekonomiky pokrýva všetky odvetvia a sektory národného hospodárstva  a jeho cieľom je v prvom rade pomáhať v oblasti reformy riadenia a zvyšovania produktivity na podnikovej úrovni. Rast produktivity zvyšuje možnosti konkurencie podnikov na základe výsledkov prevádzkovej, technologickej a riadiacej výkonnosti, kvality  stratégie a úrovne inovácií.
Minister práce, sociálnych vecí a rodiny  sa po oboznámení s obsahovou štruktúrou Národného programu zvyšovania produktivity a konkurencieschopnosti slovenskej ekonomiky  rozhodol nepotvrdiť vymenovaných členov Koordinačnej rady pre Národný program zvyšovania produktivity a konkurencieschopnosti slovenskej ekonomiky vymenovaných  dňa 4. 10. 2002 z dôvodu, že ide o riešenie problematiky, ktorá vysoko prekračuje vecnú pôsobnosť Ministerstva práce, sociálnych vecí a rodiny SR a patrí predovšetkým do pôsobnosti Ministerstva hospodárstva SR. Z uvedeného dôvodu sa navrhuje, aby sa gestorovania tejto problematiky zhostilo Ministerstvo hospodárstva SR, a aby vymenovaním nových členov Koordinačnej rady pre Národný program zvyšovania produktivity a konkurencieschopnosti slovenskej ekonomiky ako poradného orgánu ministra hospodárstva SR bol poverený minister hospodárstva.

Ministerstvo práce, sociálnych vecí a rodiny SR a  Ministerstvo hospodárstva SR vzájomne prerokovali možnosť presunu  Koordinačnej rady pre Národný program zvyšovania produktivity a konkurencieschopnosti slovenskej ekonomiky a gestorstva za realizáciu Národného programu zvyšovania produktivity a konkurencieschopnosti slovenskej ekonomiky  z Ministerstva práce, sociálnych vecí a rodiny SR na Ministerstvo hospodárstva SR, pričom  Ministerstvo hospodárstva SR s uvedeným presunom  súhlasilo.

Z uvedeného dôvodu sa navrhuje zmena nositeľa úlohy B.3 z uznesenia vlády SR       č. 964/2002  z ministra práce, sociálnych vecí a rodiny  na ministra hospodárstva a  určenie gestorstva za realizáciu Národného programu zvyšovania produktivity a konkurencieschopnosti slovenskej ekonomiky.